

**ZASTÚPENIE EURÓPSKEJ KOMISIE NA SLOVENSKU**

EURÓPSKA KOMISIA – TLAČOVÁ SPRÁVA

**Poznáme víťazov vedomostnej súťaže Mladý Európan 2021**

Dnes (23. júna 2021) sa uskutočnilo finále **16. ročníka vedomostnej súťaže Mladý Európan**. Po minuloročnom finále, ktoré sa prvýkrát uskutočnilo dištančne online formou, sa tento rok, vzhľadom na priaznivejšiu pandemickú situáciu, zvolila hybridná forma podujatia, a to kombinácia prezenčnej a online formy. Súťažiaci a organizátori zvládli i tento formát súťažného finále bez problémov a my už dnes poznáme víťazov Mladého Európana 2021, ktorí si popri nových vedomostiach a skúsenostiach odniesli z finále aj zaujímavé vecné ceny.

*„Tento rok sa nám podarilo čiastočne sa prinavrátiť k pôvodnej prezenčnej forme celoslovenského finále Mladého Európana, z čoho sa veľmi teším. No i tento rok sme boli s niektorými tímami spojení aj na diaľku - online formou. Všetko fungovalo tak, ako malo a môžem povedať, že máme za sebou ďalšie vydarené kolo tejto súťaže. Slovenskí mladí Európania opäť ukázali, že sú veľmi šikovní, vzdelaní, rozhľadení a digitálne zruční. Vždy sa veľmi teším, keď vidím, koľko máme na Slovensku mladých talentov, ktorí majú záujem dozvedieť sa čo najviac o Európe a aktívne sa aj zapájať do diania v EÚ. Verím, že im tento európsky náboj vydrží čo najdlhšie a budú ho môcť maximálne využiť vo svojom ďalšom štúdiu i v budúcom povolaní. Ďakujem všetkým nadaným súťažiacim za ich účasť, úsilie a prezentácie, zanieteným pedagógom za sprevádzanie a prípravu svojich študentov i všetkým partnerom súťaže za to, že sme všetci spolu mohli uskutočniť ďalší výborný ročník pre mnohých srdcu blízkej súťaže Mladý Európan,“* povedal **Ladislav Miko**, vedúci Zastúpenia Európskej komisie na Slovensku.

Vo finále Mladého Európana sa tentokrát stretlo **13 súťažných tímov** – víťazov regionálnych kôl - zo stredných škôl z celého Slovenska, ktorí si zmerali svoje sily vo vedomostiach z oblasti európskej histórie, geografie, zaujímavostí o EÚ či významných osobností EÚ a jej členských krajín. Súťaž sa každoročne zameriava na zvýšenie úrovne všeobecnej informovanosti študentov stredných škôl v SR o EÚ poskytnutím možnosti získať informácie a odpovede na otázky o inštitúciách, legislatíve, politikách, programoch EÚ a jednotlivých členských štátoch.

Víťazmi súťaže Mladý Európan 2021 sa stali:

**1. miesto: Gymnázium Jozefa Lettricha, Martin**

**2. miesto:** **Gymnázium Boženy Slančíkovej Timravy, Lučenec**

**3. miesto:** **Gymnázium Javorová 16, Spišská Nová Ves**

Záštitu nad súťažou tento rok prevzal podpredseda Európskej komisie pre medziinštitucionálne vzťahy a strategický výhľad **Maroš Šefčovič**. Partnerom súťaže je **Úrad vlády SR**. Súťaž podporila aj Univerzita Mateja Bela v Banskej Bystrici. Poďakovanie patrí aj zanieteným profesorom a profesorkám za prípravu študentov a spoluorganizáciu súťaže.



Súťaž je určená študentom druhých, tretích a štvrtých ročníkov gymnázií a stredných odborných škôl z celého Slovenska. Organizuje ju Zastúpenie Európskej komisie na Slovensku spoločne s regionálnymi informačnými centrami Europe Direct.

**Ingrid Ludviková**

Tlačové oddelenie

Zastúpenie Európskej komisie v SR   
 E-mail: ingrid.ludvikova@ec.europa.eu